《北风行》
明代·朱应登

昨日南风扬，今朝北风急。
南风吹山山不移，北风吹海海欲立。
嗟哉！南风不与北风竞，物理自尔非相袭。
轩辕台前烛龙晦，纥干山头冷雀泣。
黄鹄摩空不得下，苍鹰<车水>愁枯湿。
行人戢足不敢行，但闻竽籁相宣翕。
川无梁，水增级。
林木哀诉，其声四集。
噫！我独何为衰居向原隰。
豺狼虎豹不可以托处，溯回澶漫皆忧悒。
田父停歌向我笑，笑我投簪滞乡邑。
然桂作薪炊玉粒，空囊无钱太羞涩。
我云蓼虫之性甘习苦，亦闻龙蛇岁晚当深蛰。
行藏得失本天道，古来贤哲何嗟及。
君不见北风雨雪洛阳城，袁安卧内无人入。

作者简介：（1477—1526）扬州府宝应人，字升之，号凌溪。弘治十二年进士，除南京户部主事，历官陕西提学副使、云南参政。为人爽直，恃才傲物。诗宗盛唐，格调高古，与李梦阳、何景明并称十才子。有《凌溪集》。